דידייה אוריול

דידייה אוריול (בצרפתית: Didier Auriol; נולד ב־18 באוגוסט 1958 במונפלייה, צרפת) הוא נהג ראלי לשעבר מצרפת. אוריול הוא יליד מונפלייה. הוא היה נהג אמבולנס לפני שהחל להתחרות במרוצי ראלי והשתתף באליפות העולם בראלי במהלך שנות התשעים. הוא הפך לאלוף העולם בראלי בשנת 1994, הראשון מארצו שעשה זאת. הוא היה נהג של היצרנים לנצ'יה, טויוטה ופיג'ו, לפני שאיבד את מקומו בסקודה בסוף 2003. בגיל 21, אוריול התחיל להתחרות בראלי בסימקה 1000. הוא נהג בסימקה שנתיים, מאוחר יותר השיג רנו 5 טורבו, עם מכונית זו הוא התחרה באליפות צרפת בראלי והשתתף לראשונה באירועי אליפות העולם בראלי קורסיקה של 1984 אותו לא סיים בגלל תקלה בטורבו. גם בשנת 1985 השתתף באירוע בודד באליפות העולם, שוב בקורסיקה, הפעם עם רנו 5 מאקי טורבו. גם את אירוע זה לא סיים עקב תקלה מכנית. בשנת 1986 הוא התחרה במטרו 6R4 איתה זכה באליפות צרפת הראשונה שלו. הוא התמודד שוב באליפות בשנה שלאחר מכן, הראשונה שהתקיימה בקטגוריה A, בפורד סיירה RS קוסוורת' ועם מכוניתו היה אלוף הראלי הצרפתי של 1987 ו־1988. הניצחון הראשון של אוריול באליפות העולם היה בראלי קורסיקה של 1988, עם פורד סיירה RS קוסוורת' של הקבוצה הרשמית. זו הייתה הפעם היחידה באותה העונה בה לנצ'יה הוכתה במאבק ישיר, והצוות של לנצ'יה החתים אותו לשנה שלאחר מכן. הוא נשאר עם הקבוצה במשך ארבע עונות, נוהג בשלוש גרסאות עוקבות של הלנצ'יה דלתא אינטגרלה הדומיננטית. בשנת 1992, כשהוא נוהג בגרסה האחרונה של המכונית, הוא ניצח בשישה אירועים בעונה אחת (שיא ניצחונות שהחזיק 13 שנים עד שנשבר על ידי סבסטיאן לב בשנת 2005), אך עם תוצאות לא טובות בסבבים אחרים ופרישה באירוע האחרון של העונה בבריטניה, מסר את אליפות העולם לקרלוס סאינס. בשנת 1993 עבר אוריול לטויוטה, וזכה באירוע הראשון שלו בקבוצה, ראלי מונטה קרלו. הוא לא ניצח שוב באותה העונה, אך בשנה שלאחר מכן הוא ניצח בקורסיקה, ארגנטינה וסן רמו והגיע לסיבוב האחרון בבריטניה כשהוא שוב בקרב צמוד עם סאינס על האליפות. למרות מרוץ לא מוצלח זכה אוריול באליפות לאחר שהנהג הספרדי עף מהכביש ביום האחרון. בשנת 1995 הוא זכה בניצחון הראשון עם המכונית החדשה, הסליקה GT-4 ST205 בקורסיקה. עם זאת, בהמשך אותה עונה, בראלי קטלוניה, נמצא כי טויוטה השתמשה בתוספת בתצורה בלתי חוקית של מגדש הטורבו כדי להגביר את עוצמת המנוע. מטויוטה ומנהגיה נשללו נקודות האליפות ונאסר על הקבוצה להשתתף באליפות של השנה הבאה. ב־1996 התמודד אוריול רק בשני אירועים של אליפות העולם. הוא נהג בסובארו בשוודיה ובמיצובישי בסן רמו. ב־1997 הוא השתתף במונטה קרלו עם פורד פרטית ונהג בכמה מרוצים עם הקורולה WRC החדשה של טויוטה. אוריול נהג עבור טויוטה בשנתיים הבאות, וזכה בשני ניצחונות. כשטויוטה פרשה מאליפות העולם בראלי לאחר 1999, עבר אוריול לסיאט עם הקורדובה WRC E2 . עם ניסיונו של אוריול, סיאט הצליחה לתפוס את המקום השלישי בראלי ספארי בקניה, ומאוחר יותר באותה עונה להשיק את הגרסה השלישית של הקורדובה. עם זאת בסוף עונה זו פרש היצרן הספרדי מאליפות העולם. בעונת 2001 התחרה אוריול עם פיג'ו, אך רק באירועי האספלט בהן הצליח אוריול להיות מהיר יותר מחברו לקבוצה, מרקוס גרונהולם. הניצחון היחיד של אוריול באותה השנה היה בקטלוניה. ב־2002 לא השתתף אוריול באליפות העולם אך הוא חתם חוזה עם צוות סקודה לשנת 2003. אוריול היה שותף לפיתוח של הסקודה פאביה WRC. הישג בולט נוסף של אוריול הוא היותו זוכה שש פעמים בראלי קורסיקה, שבו אפילו עד 2001 הצליח להשיג מקומות על הפודיום. מדיה וקבצים בנושא דידייה אוריול בוויקישיתוף WRC Driver Legends | Best Rally Driver Legends| Profile, www.wrc.com (באנגלית) Meet the Driver - Didier Auriol, A little bit sideways, ‏2014-07-05 (באנגלית) Marijan Malcevic, Didier Auriol, SnapLap (באנגלית) eWRC-results.com, Didier Auriol - rally profile eWRC-results.com, eWRC-results.com Loeb clinches record sixth victory, Times of Malta (באנגלית) Rally Flashback: Rally de Catalunya 1995, The Rally Takeover (ארכיון) Promising tests for new Skoda Fabia., Crash, ‏2003-04-01 (באנגלית)